Papersnake/gushiwen huggingface dataset:
食鱼笋
袁宗道（明代）

竹笋真如土，江鱼不论钱。百年容我饱，万事让人先。

交态归方识，冰心老自坚。雨窗攲绿树，宜醉更宜眠。
绕红亭
郭印（宋代）

燕脂新染出，剪刻费天工。
叶少何妨绿，枝繁不厌红。
绮霞当眼烂，风雨转头空。
唯有亭前竹，青青四季同。
筑城词二首
陆龟蒙（唐代）

城上一培土，手中千万杵。筑城畏不坚，坚城在何处。

莫叹将军逼，将军要却敌。城高功亦高，尔命何劳惜。
登岳阳楼
萧德藻（宋代）

荒村三月不肉味，并与瓜茄倚阁休。
造物於人相补报，问天赊得一山秋。
子瞻画扇
林敏功（宋代）

夫子江湖客，毫端托渺茫。攒峰埋暮雨，古树困天霜。

偪侧馀僧舍，溟濛失雁行。生死随化尽，此意独难忘。
谢许判官惠茶图茶诗
文同（宋代）

成图画茶器，满幅写茶诗。
会说工全妙，深谙句特奇。
尽将为远赠，留与作闲资。
便觉新来癖，浑如陆季疵。
再用出郊韵似延庆老三首
吴潜（宋代）

菩提只在摄心官，日观元同月观看。
万种因缘都是结，一花根观几曾残。
祖师曾誓疮脓坏，讲主能参屎橛乾。
石硕麻油摊树上，得来元不见难难。
句
邵伯温（宋代）

春去秋来好风月，鹤楼端胜庚公楼。
与白表白
释正觉（宋代）

密室分灯光焰焰，空壶著月影沈沈。
谁言古殿今无佛，只在其时来梵音。
赠方矩之
张仲深（元代）

化城尽属利名场，门外三车日日忙。自畏简书为府史，故知文字重经王。

天华晓雨苍云湿，贝叶翻风白昼香。江海红尘一千丈，静边心地自清凉。
题越王台
崔子向（唐代）

越井岗头松柏老，越王台上生秋草。

古木多年无子孙，牛羊践踏成官道。
弟僓归乡
杨亿（宋代）

客儿诗思掩春塘，杖策来观上国光。
举白万钱酤酒饮，杀青千卷买书藏。
梁园绿篠将欹雪，楚岸苍葭已变霜。
跃马还家那隔岁，预应干鹊报高堂。
题壁间 其二
米芾（宋代）

水月虚怀，烟霞浪迹。但莫憎爱，洞然明白。
宿裴庵
葛天民（宋代）

一径松杉迥，成阴见日稀。
山晴僧尽出，风暖燕交飞。
结子花抛树，攔人犬护扉。
闲看山月上，清坐更添衣。
芦台四景 其四 天妃池桥
马政（明代）

一川宫柳绕雕栏，浓碧浮空迥接天。借问生仙人去后，果曾亲到玉皇前。
太湖诗。孤园寺（梁散骑常侍吴猛宅）
皮日休（唐代）

艇子小且兀，缘湖荡白芷。萦纡泊一碕，宛到孤园寺。

萝岛凝清泊，松门湛虚翠。寒泉飞碧螭，古木斗苍兕。

钟梵在水魄，楼台入云肆。岩边足鸣wJ，树杪多飞鸓.

香莎满院落，风泛金靃靡。静鹤啄柏蠹，闲猱弄榅eb.

小殿熏陆香，古经贝多纸。老僧方瞑坐，见客还强起。

指兹正险绝，何以来到此。先言洞壑数，次话真如理。

磬韵醒闲心，茶香凝皓齿。巾之劫贝布，馔以栴檀饵。

数刻得清净，终身欲依止。可怜陶侍读，身列丹台位。

雅号曰胜力，亦闻师佛氏。今日到孤园，何妨称弟子。
偈颂一百六十首
释宗杲（宋代）

十方法界至人口，法界所有即其舌。
只凭此口与舌头，祝吾君寿无间歇。
亿万斯年注福源，如海滉漾永不竭。
师子窟内产狻猊。鸾鷟定出丹山穴。
为瑞为祥遍九垓，草木昆虫尽欢悦。
稽首不可思义事，喻若众星拱明月，
故今宣畅妙伽陀，第一义中真实说。
戊申腊寒
韩琦（宋代）

朔风吹苦寒，近岁省未有。重裘不可禦，冻袖敢出手。

初严刮面肤，渐虐摇臂肘。终难凌壮肌，殊易挫衰朽。

持觞欲为敌，病胃怯战酒。茵帱通作冰，强卧安得久。

拥鼻反收吟，其孰噤汝口。何心窥园池，锐意墐户牖。

流庸方满涂，天不念黔首。吁嗟卒无奈，默坐算五九。
初渡淮北岸
杨凝（唐代）

别梦虽难觉，悲魂最易销。殷勤淮北岸，乡近去家遥。
颂古 其六十一
释道颜（宋代）

慺㦬须要逞聪明，金榜何曾得挂名。捋下幞头归去也，莫骑驴子傍人门。
寄兴二首·其一
戴复古（宋代）

长愿如人意，一生无别离。
妾当年少日，花似半开时。
新酒熟奉怀曹使君
毛滂（宋代）

水沙卧翁青練羃，浮蛆欲上真珠泣。
蒙漫昆山清露零，洗下云腴和玉汗。
小槽决决秋香语，老盆艳艳春光湿。
不妨力饮荐寒英，只忧秋老金肤涩。
先生何翅七不堪，袍靴裹缚肩骭急。
醉乡礼法稍宽閒，倒著接{上四下离}犹许卵子。
南楼老子冰雪肠，咳唾珠玑纷可拾。
未许王郎见短歌，已容赵壹唯长揖。
迩来铃斋作禅观，锦瑟间多山玉立。
欲留一斗向吴兴，何日南楼和月吸。
盂兰盆词十首 其九
郑用锡（清代）

苦海沉沦不记年，沙虫猿鹤化三千。英雄末路钓难脱，水火何人发倒悬。

嚼齿九原呶厉鬼，断头大将立刑天。恩仇到此冰销未？洒遍杨枝碧血膻。
阳春曲·三月江南春草芳
李奎（宋代）

三月江南春草芳，水边柳丝百尺长。
流莺乍啭千金堰，紫燕双栖文杏梁。
家家曲里调鹦鹉，处处箫声引凤凰。
凤凰台上花争发，翡翠楼前鸟并翔。
别有蓝桥通蕙渚，更怜斜狭接横塘。
横塘女儿多艳妆，锦琴瑶瑟为谁张。
能歌《白雪》留人醉，不管春阳断客肠。
雨中花令·旧日爱花心未了
程垓（宋代）

旧日爱花心未了。紧消得、花时一笑。几日春寒，连宵雨闷，不道幽欢少。记得去年深院悄。□梁畔，一枝香袅。说与西楼，後来明月，莫把菱花照。
次家君韵 其一
张孝祥（宋代）

柏禅工立雪，松寿不凋寒。笔底波澜壮，胸中宇宙宽。

登车慵揽辔，投檄愿休官。四海英名满，悬知袖手难。
梅花
潘良贵（宋代）

天与孤高花独新，世间草木信非伦。
影涵水月不受彩，气傲冰霜何待春。
冷淡自能驱俗客，风骚端合付幽人。
往来百匝阶除里，顿使心无一点尘。
蝉
刘敞（宋代）

微躯定谁恨，清啸不知劳。屈宋悲秋苦，夷齐卧隐高。

风林含咽绝，露叶动萧骚。何必催摇落，人今已二毛。
次山行佳句呈秀野丈三首 其三
朱熹（宋代）

曈曈朝日出高岩，簌簌征衣曳晓岚。□□向来孤旧意，林泉老晓觉真贪。

凄凉烟火一百五，零落交游十二三。叹□□□□世事，卧吹横笛过溪南。
保州乱
刘攽（宋代）

缘边戍兵精绝伦，腹饱官粟思食人。健儿睚眦杀刺史，可怜百口同埃尘。

燕云苍苍日色紫，帐前血流守尉死。乱兵相欢肯畏天，保州去边无百里。
贺新郎（寿刘秘书）
郑元秀（宋代）

垛翠云蓬远。日鸟高、炎官直午，暑风微扇。二六尧蓂开秀荚，跨海冰轮待满。怪院落，笙箫如剪。太乙然藜天际下，度卯金仙子，生华旦。依日月，近云汉。

经时持橐明光殿。问江乡年来有几，只君方见。入座夫人难老甚，炯炯金霞照眼。笑指点，琼舟权劝。愿得调元勋业就，为红泉石磴轻轩冕。归共作，赤松伴。
热
苏泂（宋代）

夏云端的似奇峰，忽作颓墙四面红。
坐想微风过荷叶，梦成疏面滴梧桐。
浮家何计来波上，举扇无因出焙中。
三十馀年吟冷语，今年吟到水晶宫。
闻诗庐遗草刻成感题一律
王浩（清代）

忍死吾曹事可伤，居然一卷送堂堂。呻吟未解虔刘意，偃蹇犹为进取狂。

发兴云山聊自壮，散愁江海漫为郎。修能姱节今如此，被发何心下大荒。
吊落梅
曾丰（宋代）

佛来非堕有，仙去岂超无。
宁可死归洁，莫教生合污。
出余纯白在，入与太清俱。
百世下回首，高风立懦夫。
和李蓝溪梅花韵
黄庚（元代）

一枝寒玉倚横塘，和雪攀来袖亦香。
插向胆瓶笼纸帐，长教梦绕月黄昏。
齐天乐（观竞渡）
吕渭老（宋代）

香红飘没明春水，寒食万家游舫。整整斜斜，疏疏密密，帘缬旗红相望。江波荡漾。称彩舰龙舟，绣衣霞桨。舞楫争先，歌笑箫鼓乱清唱。

重来刘郎又老，对故园桃红春晚，尽成惆怅。泪雨难晴，愁眉又结，翻覆十年手掌。如今怎向。念舞板歌尘，远如天上。斜日回舟，醉魂空舞扬。
崇安寺谒归云老大不遇
李弥逊（宋代）

入寺又逢曦未来，草荒庭院几生埃。
黄华翠竹无人问，只得僧房一梦回。
忆秦娥（雪中拥琴对梅花寓言）
杨冠卿（宋代）

东风恶。雪花乱舞穿帘幕。穿帘幕。寒侵绿绮，音断弦索。

宫梅已破香红萼。梅妆想称伊梳掠。伊梳掠十分全似，旧时京洛。
行行歌
徐侨（宋代）

行行兮何之，郊之畴兮山之径。
耕艺兮雨晴，樵牧兮昕暝。
室庐兮其伦，老稚兮其性。
负者蹇兮趋者劲，役而歌兮游以咏。
机杼兮国资，鸡犬兮家政。
草萋萋其青兮，木蔚蔚其盛。
吭林鸣兮尾川泳，空云腾兮月出岭。
威之霜兮风以令，胡然而然兮，
森森兮天之命，职我其间兮毋不敬。
胡笳十八拍十八首
王安石（宋代）

柳絮已将春去远，攀条弄芳畏晼晚。
忧患众兮欢乐鲜，一去可怜终不返。
日夕思归不得归，山川满目泪沾衣。
罼圭苑里西风起，叹息人间万事非。
登清胜堂呈长兄
许景衡（宋代）

幽居在山腰，斯堂近山顶。松竹琐阴翳，轩窗辟光炯。

先生为题榜，醉墨重九鼎。登临属秋半，摇落江山迥。

独鸟点晴空，斜阳乱帆影。相将举网去，鸣榔尽渔艇。

含情寓毫端，羞涩对清景。却忆初来时，积雪照高岭。

馀香舞寒梅，芳意萌野杏。英英座中客，玉树凌风并。

天涯叹沦落，谁使脱陷阱。怆然抚陈迹，晓梦惊初醒。

年来饱经事，百念欲灰冷。君恩等山岳，此意犹耿耿。

何当伸报效，万一免罪眚。杖屦时往来，壶觞欲酩酊。

樊笼戢鸿鹄，末俗多蛙黾。此心端不谬，馀生亦何幸。

但恐主人瞋，尘沙污异境。
和颜长官百咏·渔父
朱继芳（宋代）

不踏长安十二门，鸬鹚飞处数家村。
停桡试向滩头问，莫是严光末世孙。
皇后阁端午贴子词五首 其一
真德秀（宋代）

翠浪两岐麦，冰丝八茧蚕。今年收倍好，歌颂满周南。
踏莎行
曾觌（宋代）

翠幄成阴，谁家帘幕。绮罗香拥处、觥筹错。清和将近，□春寒更薄。高歌看簌簌、梁尘落。

好景良辰，人生行乐。金杯无奈是、苦相虐。残红飞尽，袅垂杨轻弱。来岁断不负、莺花约。
赠浩然观胡道士
唐士耻（宋代）

只为丹霄足羽軿，且将奇法验人寰。
从他血肉并烟火，自有仙家九转丹。
由弯崎至罗汉门杂咏 其四
郑兼才（清代）

海外青山入版图，红毛遗迹属模糊。峰头雨暗怨鸯岭，有客来寻打鹿埔。
偈颂七十六首
释师范（宋代）

韶光去也谁能留，长江衮衮无暂休。
人生既老不复少，此心未了空悠悠。
高阳台（寄题荪壁山房）
李彭老（宋代）

石笋埋云，风篁啸晚，翠微高处幽居。缥简云签，人间一点尘无。幽深门户啼鹃外，看堆床、宝晋图书。仅萧闲，浴砚临池，滴露研朱。

旧时曾写桃花扇，弄霏香秀笔，春满西湖。松菊依然，柴桑自爱吾庐。冰弦玉柱风流在，更秋兰、香染衣裾。照窗明，小字珠玑，重见欧虞。
报孙会宗书
杨恽（两汉）

恽材朽行秽，文质无所底，幸赖先人余业，得备宿卫。遭遇时变，以获爵位。终非其任，卒与祸会。足下哀其愚蒙，赐书教督以所不及，殷勤甚厚。然窃恨足下不深推其终始，而猥随俗之毁誉也。言鄙陋之愚心，若逆指而文过；默而息乎，恐违孔氏各言尔志之义。故敢略陈其愚，惟君子察焉。

恽家方隆盛时，乘朱轮者十人，位在列卿，爵为通侯，总领从官，与闻政事。曾不能以此时有所建明，以宣德化，又不能与群僚同心并力，陪辅朝庭之遗忘，已负窃位素餐之责久矣。怀禄贪势，不能自退，遂遭变故，横被口语，身幽北阙，妻子满狱。当此之时，自以夷灭不足以塞责，岂意得全首领，复奉先人之丘墓乎？伏惟圣主之恩不可胜量。君子游道，乐以忘忧；小人全躯，说以忘罪。窃自念过已大矣，行已亏矣，长为农夫以末世矣。是故身率妻子，戮力耕桑，灌园治产，以给公上，不意当复用此为讥议也。

夫人情所不能止者，圣人弗禁。故君父至尊亲，送其终也，有时而既。臣之得罪，已三年矣。田家作苦。岁时伏腊，烹羊炰羔，斗酒自劳。家本秦也，能为秦声。妇赵女也，雅善鼓瑟。奴婢歌者数人，酒后耳热，仰天抚缶而呼乌乌。其诗曰：“田彼南山，芜秽不治。种一顷豆，落而为萁。人生行乐耳，须富贵何时！”是日也，奋袖低昂，顿足起舞；诚滛荒无度，不知其不可也。恽幸有余禄，方籴贱贩贵，逐什一之利。此贾竖之事，污辱之处，恽亲行之。下流之人，众毁所归，不寒而栗。虽雅知恽者，犹随风而靡，尚何称誉之有？董生不云乎：“明明求仁义，常恐不能化民者，卿大夫之意也。明明求财利，常恐困乏者，庶人之事也。”故道不同，不相为谋，今子尚安得以卿大夫之制而责仆哉！

夫西河魏土，文侯所兴，有段干木、田子方之遗风，漂然皆有节概，知去就之分。顷者足下离旧土，临安定，安定山谷之间，昆戎旧壤，子弟贪鄙，岂习俗之移人哉？于今乃睹子之志矣！方当盛汉之隆，愿勉旃，毋多谈。
题刘有方御药翠岩亭
强至（宋代）

购石黄金费，开轩翠玉丛。
端居怜象魏，远意自衡嵩。
花弄疏帘日，禽呼静榻风。
移山宁有术，未易笑愚公。
五言今体诗二十五首 其七
朱谋㬜（明代）

城郭归来远，山斋闭晚烟。窗虫浮研水，壁鼠败琴弦。

旧社书堪借，寒宵烛可然。布裘霜气入，未叠木花绵。
题诸葛桂隐书堂
白玉蟾（宋代）

豪侠相逢好弟兄，竹篱茆舍聚双星。
青松影里诗鸿雁，白石岩双酒鹡鴒。
笔下驱回千铁骑，胸中包得几沧溟。
令人忆著张华剑，三百年来无血腥。
和薛仲止渔村杂诗十首
刘黻（宋代）

料理楚辞甘冷阒，卜邻惟喜近渔家。
昨宵雨过平湖阔，閒看菰蒲添几花。
同继祖民瞻游赋诗亭二首
陈与义（宋代）

浩浩白云溪一色，冥冥青竹鸟三呼。
只今那得王摩诘，画我凭栏觅句图。
同傅陈二子送北里之堡中
释函可（明代）

只有两旬别，浑如送远心。把持不忍去，直到日西沉。
偶见陈诚之一诗不胜钦叹辄纪赠求其巨篇深愧
晁说之（宋代）

四明唐中叶，处士有陈深。
书既殚万象，诗想瑶华音。
惜哉不并传，裔孙自苦吟。
岂易识此孙，海底珊瑚沉。
邂逅我见之，昔恨阻冲襟。
念我理归棹，旅梦断遥岑。
愿乞十九首，降尽河外心。
水龙吟 次父六月二十四日作
叶小鸾（明代）

昼长人静沉沉，绿杨正袅深深院。画帘低映，薄罗无暑，汗消珠钏。

兰畹香消，湘筠影瘦，翠阴遮遍。听莲歌处处，悠扬逸韵，半入水风烟片。

一霎雨馀明净，晚云如黛花如钿。舟移萍乱，芳香袖惹，媚风轻扇。

一色红妆，千重翠盖，参差江面。更堪怜、归路平波杳杳，夕阳斜见。
湖上二首
宋祁（宋代）

秋水自然碧，秋花何意红。
乾坤摇落恨，只是为西风。
和枢密侍郎因看海棠忆禁苑此花最盛
晏殊（宋代）

青琐曾留眄，珍藂宛未移。
幸分霖雨润，犹见豓阳姿。
岸帻来朱槛，攀条忆绛蕤。
能令人爱树，不独召南诗。
桃源忆故人 醉后作
潘西凤（清代）

酒酣拔剑呼天问。声断都无吾应。多少旧时情性。一一消磨尽。

而今风景伤人甚。冷杀落花村径。更有夜来憎听。碎雨和清磬。
如梦令
晁冲之（宋代）

帘外新来双燕。珠阁琼楼穿遍。香径得泥归，飞蹙池塘波面。谁见。谁见。春晚昭阳宫殿。
同州南亭陪刘侍郎送刘先辈
赵嘏（唐代）

处处云随晚望开，洞庭秋水管弦来。

谢公待醉消离恨，莫惜临川酒一杯。
安成逢吉守李西美舍人二首 其二
王庭圭（宋代）

妙龄高义动神京，独出汉庭诸老生。凤阁演纶朝视草，麟符分老夜谈兵。

犹闻豺虎纵横在，已觉山河气象清。欲会风云扶帝业，先令草木识威名。
凉轩
陈庸（宋代）

宰予居丰暇，构轩凉愈清。
尘襟当此释，暑气未尝生。
植竹助真性，弄琴宜正声。
披风兹可会，觞咏豁交情。
送吏部李侍郎东归得归字
苏颋（唐代）

陌上有光辉，披云向洛畿。赏来荣扈从，别至惜分飞。

泉溜含风急，山烟带日微。茂曹今去矣，人物喜东归。
叠字醉太平 中秋遇雨
黄淮（明代）

乱纷纷，痴云骤拥。淡濛濛，薄雾轻笼。浙泠泠，蟾宫深锁雨声中。

闷恹恹，嫦娥玉容。急煎煎，登楼庾亮情难纵。意悬悬，开樽李白诗难咏。

路漫漫，吹箫弄玉去难从。恨悠悠，更长漏永。
怀中孚
黄希旦（宋代）

暌违虽未久，南走梦魂多。客路随飘梗，年光叹掷梭。

叶凋隋苑树，风走洞庭波。旧约龙山会，归来赴若何。
衮绣球花
方回（元代）

舞姬初试薄罗衣，趁蝶随蜂玩午晖。
各折一枝入深院，欢声赢得绣球归。
十咏图·太守马太卿会六老于南园
张维（宋代）

贤侯美化行南国，华发欣欣奉宴娱。
政绩已闻同水薤，恩辉遂喜及桑榆。
休言身外荣名好，但恐人间此会无。
他日定知传好事，丹青宁羡洛中图。
中秋黄池舟中独酌五首
阳枋（宋代）

赏月东西两地遥，一轮千里共今宵。
心中至乐成真得，分外间愁不复摇。
江寺饶吾观白水，郡亭喜弟看洪潮。
世间欢赏由人尔，天地何曾有寂寥。
五弟新卜园居余笑曰柰物力不敷何社中遂以为韵作诗嘲之仍限四章各四韵 其四
袁宏道（明代）

石钥扃春风，篱棘森戈殳。閒云不隶馆，任意逻门窬。

天花烂僧祴，逼眼霞纹敷。缊衣裹小蛮，茆茨享淳母。
题稀春谷上人所藏瑶台秋望图
谢肃（明代）

何处登临俯九垓，刚风吹我上瑶台。鹤从仙岛乘云至，鹊自银河渡水回。

佚女相逢方解佩，飞琼将别更衔杯。芳情早晚都消尽，却听胡僧话劫灰。
述怀再呈霭人樵野丈 其二
黄遵宪（清代）

汉家耀武功，累叶在西北。车书四万里，候尉三重译。

物腐虫蠢生，月盈詹诸蚀。鼠盗忽窃发，犬戎敢相逼。

惜哉臣年少，不及出报国。中兴六月师，群阴归殄灭。

臣虎臣方叔，持节布威德。如何他人睡，犹鼾卧榻侧？

白气十丈长，狼星影未匿。群狐舞天山，尊者阿古柏。

公与秦、晋盟，隐若树一敌。王师昨出关，军容黑如墨。

狺狺桀犬吠，尚迟有苗格。东南鬼侯来，昼伏夜伺隙。

含沙射人影，鬼蜮不可测。虎威狐辄假，鸱视鼠每吓。

今年问周鼎，明年索赵璧。恫疑与虚喝，悉索无不力。

荡荡王道平，如行入荆棘。普天同王臣，咸愿修矛戟。

荷戈当一兵，吾亦从杀贼。
题储福宫玉真公主像
沈少南（宋代）

割尽齐封奉鲁元，更开沁水占名园。
何如帝子空山外，落日骑驴芳草原。
长松奉寄郑察院
李石（宋代）

汉使西来雪瘴深，龙蛇窟宅费披寻。
只知筇竹通中国，何似长似种上林。
槐省衔杯蒙旧识，枫庭蹑履听归音。
昔人九折回东地，笑我何由慰母心。
德宗
王十朋（宋代）

虏箭侵陵御幄时，君臣相顾不胜悲。难平犹自推天命，卢杞奸邪竟不知。
红蕉
韦骧（宋代）

红蕉秀南土，对植燕堂阴。每为开青眼，唯怜吐赤心。

华丹天赋异，彫瘁岁寒深。拟夺兰荃誉，慇勤约共吟。
赠上封诸老
朱熹（宋代）

夜宿上封寺，翛然尘虑清。月明残雪里，泉溜隔窗声。

楮衲今如许，绨袍那复情。炉红虚室暖，聊得话平生。
为乐提刑寿二首
卫泾（宋代）

绣衣持斧按蛮荆，三见门弧喜气盈。
孟子能令棠粟发，不疑更使汉刑平。
好将两手摩铜狄，长对三秋正玉衡。
闻道中宵思贾傅，江湖未可老鱣鲸。
十三年在蓟北送庶吉士王士华归宁波二首 其二
曹义（明代）

客里送行客，骊驹不忍歌。秋光蓟门老，归兴越山多。

自是交情切，其如离别何。春风芳草绿，重望到銮坡。
过白下投赠李伯开
李之世（明代）

浮踪何所住，曾否赋归来。珠海逢君处，兰桡此际开。

残霜犹酿橘，新雪欲衔梅。今夜澄江上，离怀向月裁。
过巫师步
吕南公（宋代）

还过巫师步，伫立想平昔。不见旧门闾，苍苍但榛棘。

当时修竹旧，十里认浓碧。佳树郁珑璁，高能百馀尺。

连甍覆多瓦，厚堑叠坚甓。生计具安恬，邻人总驩适。

非无四时乐，乃预五等籍。不知九载间，刬灭自谁力。

或尤近川水，川水岂其蹙。堤岸尽民庐，何斯最崩析。

有疑沿鬼道，浮诞致淫慝。僻术固欺人，穷祆盖伤德。

不然当合会，大数名终极。幽玄竟难量，理意浪参测。

忆初羁角岁，文字未深识。此地事遨嬉，随群惯经历。

波澜浇暑汗，略彴骋霜屐。逗晓集围鱼，连宵按传觋。

走听铙鼓动，就视符箓敕。座轧歌神儿，盘分受釐食。

中家馈牲果，豪屋送金帛。弟子争聚藏，巫师坐欣怿。

顾余方𦕈弱，比众似岐嶷。抚省更呼留，慇勤赐遮扼。

持杯劝醇酒，引堮指香腊。牵袖索吟哦，嗟天赏英特。

其将雪侵鬓，见庆云路翼。童稚喜矜称，徘徊重低嘿。

岂图专轗轲，所望壹差忒。荏苒至巾冠，奔驰为甔石。

光阴与愁度，肝胆遭事役。文藻漫雄浑，途程转迤塞。

剪翎看远举，蹀足羡横击。何以副乡评，徒能冠经席。

虚声渐凌厉，谤口遂压积。辞山寄他州，封纸问故国。

惊心存没异，刺耳荣谢亟。偶尔跨归鞍，萧然又行客。

凄凉到今日，憔悴对遗迹。涧影冷茫茫，塍泥新拍拍。

春风吹骀荡，夜月照岑寂。曾是祸福场，翻为马牛陌。

谁能逃死丧，乃独久酸恻。无处沥馀觞，空思咏渐麦。

人间屡兴废，世路真阻阨。惬快一难逢，睽违千易得。

布衣甘我老，耕耒非上逼。饱煖即逍遥，功名可抛掷。

虽惭巫师语，且免荷筱责。自作好诗书，宁须位侯伯。
和秀实别寄二篇
王洋（宋代）

世德联绵自汉朝，元功当日说萧曹。
营分细柳威名重，笑指飞烟量度高。
文挟素勋谁与敌，诗推馀事尚称豪。
了知三阮逃名久，恐被名牵未可逃。
赋归吟
金朋说（宋代）

松菊存陶径，弦歌绝武城。
江东新发櫂，僮仆笑相迎。
浣溪沙（登镇远楼）
吴儆（宋代）

寒日孤城特地红。瘦藤扶我上西风。一川平远画图中。江海一身真客燕，云天万里看归鸿。吴山应在白云东。
和僧碧泉三首 其一
胡宏（宋代）

清泠空色似秋澄，疑集群仙拥万灵。深处有香春不断，波间藻荇四时青。
与王子焕席大光同游廖园
陈与义（宋代）

三枝筇竹兴还新，王丈席兄俱可人。
侨立司州溪水上，吟诗把酒对青春。
次韵李子永
赵蕃（宋代）

词源谁可障东之，今代谪仙仍有诗。
戏调犹能出平澹，意加每辄造瑰奇。
白头不用论新贵，黄卷惟应保素知。
我恨从公十年晚，公宁于我亦深期。
路西田舍示虞孙小诗二十四首 其二十一
李之仪（宋代）

青山于我岂无因，到处抬头便见亲。时更一班逢好句，玄晖端恐是前身。
赠礼部尚书唐质肃公挽词二首
王珪（宋代）

偶歇延英对，如何遽不来。
卹恩天子厚，遗直世人哀。
路转侵龙耳，星沈近斗魁。
送车知几乘，莫赋泰山颓。
蝶恋花 其一 悲秋
尤侗（清代）

秋气悲哉秋景肃。引出秋声，夜到西南哭。聚族新忧无计逐。

踌躇独去逃深屋。

枫自飘红榆自绿。蟋蟀莎鸡，争唱凉风曲。雁阵惊寒音断续。

披衣起写相思牍。
沐浴有感
彭汝砺（宋代）

去垢如去邪，不欲留毫分。发不止一沐，身不止三薰。

如何迷本原，浴德不自勤。区区养樲棘，俯仰愧前闻。
至铜官最高处
周砥（元代）

丹崖翠壁半空浮，秋尽铜官思一游。何限吴天白云里，心随飞雁到长洲。
明岩寺
洪适（宋代）

路转霞标外，云开绶带前。几层山底屋，一线竹间泉。

洞口石孤耸，岩头峰倒悬。故应风雨际，行子总回鞭。
久雨秋怀二首
刘学箕（宋代）

汉阴抱瓮自其志，彭泽折腰非本心。
碧梧委路霜信早，黄菊护篱秋气深。
稻场可羡西畴老，红酿黄鸡醉翁媪。
自笑吾侬计太迂，愁满吟怀诗未了。
偈倾一百六十九首
释智朋（宋代）

安居禁足，护生杀生。
无依倚处，百匝千层。
柏山手裹有乌藤。
初晴
方回（元代）

雨与花无怨，何其气候乖。
寒於春不便，晴以晚为佳。
帆落北风舫，窗明西日斋。
意行适邻圃，可免污吾鞋。
夜雨南山
张斛（金朝）

雨夜宿山斋，夜深雨声息。石室含馀清，风枝堕残滴。
赠童将军
王称（宋代）

圣德垂文统，开疆仗武臣。熊罴偏兆渭，崧岳再生申。

控节三边静，讴歌万国春。策勋来汗马，剖劵寄雄闉。

何处推名阀，淮阳识异人。起家龙剑旧，锡命虎符新。

略地功名在，专城宠渥臻。朔方推邓禹，南土戴曹彬。

事业谁能拟，贤郎更绝伦。凤毛看鸑鷟，骥种得麒麟。

勇略仍无匹，雄韬动有神。声名传此日，光彩擅常陈。

阃外今无事，边陲早控尘。辘轳閒夜月，睥睨倚秋旻。

国士延毛遂，华筵召郤诜。五羊流美颂，百粤仰深仁。

自笑飘蓬客，难同入幕宾。辕门叨接猛，斗篆未誇秦。

王粲登楼处，相如作赋晨。不因知己恋，谁作浪游身。

伏枥心犹壮，挛鞲气未驯。素书如可试，黄石旧为邻。
颂证道歌·证道歌
释印肃（宋代）

定慧圆明不滞空，黄幡直下起清风。
当时不得印宗老，卢能有过且无功。
次韵仲平陈郎中孤山见梅用黄法曹旧
周紫芝（宋代）

绿发朱颜日枯槁，心向梅花两倾倒。谁知更有少陵翁，江上情多被花恼。

三年家住孤山下，玉树濒湖得春早。山高有月韵最胜，水近无风香亦好。

凌霜我欲念花寒，对酒花应怜客老。孤芳一别今几时，更恐山林迹如扫。

罗浮欲入梦成空，遗恨此生常草草。醉挽芳条欲问谁，满挹清樽酹碧昊。
巴子台
易士达（宋代）

东郊青土尚崔嵬，疑是巴王築此台。
回首当时歌舞地，六宫今尽没黄埃。
偈倾一百六十九首
释智朋（宋代）

至尊至贵，无去无来。
体若虚空，迥绝安排。
别庐州郡人
郑綮（唐代）

唯有两行公廨泪，一时洒向渡头风。
游仙
詹珂（宋代）

弱龄秉永向，撰念游蓬瀛。
腾盖玄圃台，投辔赤霞城。
紫府五香馥，丹丘四照萦。
班龙何夭矫，青凤来相迎。
道逢王子乔，手曳芙蓉旌。
灵风袭霓裳，邀我谒瑶京。
天帝坐丛霄，群仙列两楹。
羽节自飘扬，众乐锵然鸣。
授我金龟秘，锡我玉室名。
渴漱沆瀣浆，饥饵橘树英。
忘形思入玄，道在岂求赢。
流觉神驱尽，逍遥云翮轻。
枣花千岁结，桃核万年成。
海水扬尘竭，天衣拂石平。
祈年本无分，望仙徒自营。
寄谢樊笼士，那知遗世情。
泊九江
张祖同（清代）

帆落匡庐近，天低湓浦流。鸣猿随雨断，过雁下云愁。

乱定严关榷，秋清冷舵楼。海邦人种柳，高舞九江头。
清平乐（再和）
李之仪（宋代）

当时命友。曾借邻家酒。旧曲不知何处奏。梦断空思纤手。

却应去路非遥。今朝还有明朝。谩道人能化石，须知石被人消。
南丰道中
黄文雷（宋代）

想见承平日，兹为富庶乡。
门庭存位置，井臼隔垣墙。
草市宜区种，空村又夕阳。
谁欤真致此，盗贼已天亡。
衰柳
王恭（明代）

西风昨夜灞陵秋，千树萧条带驿楼。
莫道离人空有恨，暮蝉寒雀也关愁。
春日杂诗
田霢（清代）

柴门绝造请，俯仰爱吾真。模帖存奇字，摊书识异人。

垂帘香穗直，脱帽酒痕新。斜日石栏曲，春驹亦自驯。
和刘后村杂兴
胡仲弓（宋代）

几年待漏趣朝班，乞得閒身返故山。
公论尽归恩怨外，清谈不落是非间。
屠龙肯信无高手，画虎虽成亦强颜。
马革裹尸徒自壮，争如投老得生还。
滴滴金 其一 李宜人生辰
杨无咎（宋代）

当初本合蟾宫里。谩容易、到尘世。表里冰清谁与比。

占无双两地。

诜诜已是多孙子。看将来、总荣贵。岁岁今朝捧瑶觞，劝南园桃李。
和人见赠四首
曹勋（宋代）

牢落海边惟教子，书声殊喜听三盘。
芳樽远寄柴扉静，洗盏开尝得尽欢。
挽张郴州 其一
曾丰（宋代）

轻甘相润泽，清苦自磨磋。数矣充周赋，优哉中汉科。

上分之左竹，公付以南柯。天不慭遗意，其如人望何。
次韵和孔周翰侍郎洪州绝句十首 其五
郭祥正（宋代）

行行杨柳古墙阴，摆尽春风绿转深。俯仰自能无一事，何须投迹向山林。
即事六言七首 其二
吕本中（宋代）

少年与世无求，老觉心情自由。颠倒文章事业，追随倦鸟虚舟。
别刘寺簿子澄赴岳州倅
彭龟年（宋代）

新蝉鸣高柳，轻鸥弄晴川。浮家作远游，触热岂所便。

武昌古都会，形胜两国肩。貔貅杂民居，烽火照敌边。

朝廷重牧守，尤需治中贤。君侯文章家，班马不敢先。

墨庄一种子，落实今几年。瞠乎出其后，独得道学传。

诚身自孝悌，玩理潜天渊。悠然静中春，汹汹风涛前。

四海满誉望，诸公争挽牵。容台志不舒，别驾用未专。

去就抑何心，行可吾亦然。余也沟渎质，误辱青黄妍。

工夫恳切切，习气犹拘挛。居然作别离，欲别思绵绵。

归鸿几时来，江树底晚烟。
秋晚同陈使君张进士饮喻园五首 其五
欧大任（明代）

大陆风高万马腾，喻家围上放秋鹰。霸台东去堪回首，落木荒山入固陵。
小重山·碧幕霞绡一缕红
陈亮（宋代）

碧幕霞绡一缕红。槐枝啼宿鸟，冷烟浓。小楼愁倚画阑东。黄昏冷，一笛碧云风。
往事已成空。梦魂飞不到，楚王宫。翠绡和泪暗偷封。江南阔，无处觅征鸿。
将别历下二首一
晁补之（宋代）

来见红蕖隘渚香，归涂未变柳梢黄。
殷勤趵突溪中水，相送扁舟向汶阳。
馆课中秋
尹台（明代）

今夜中秋月，长安万户看。乍移兰殿侧，已隐柏台端。

河汉烟氛净，关山风路寒。遥怜旧亲友，心折向杯乾。
宿云栖庵
柯崇朴（清代）

远公遗迹在，古寺暮云封。磴转苍苔合，岩回碧树重。

香台时下鸟，阴壑暗藏龙。坐久心忘寂，沈沈听夜钟。
临川
许月卿（宋代）

临川摄守得仁侯，闵两精诚贯显幽。
五日不将京兆看，丰年惟切杜陵忧。
先欣霡霂滋青稻，伫见滂沱涨碧流。
物外闲人欢喜处，炎天亭受一亭秋。
静女春曙曲
李贺（唐代）

嫩叶怜芳抱新蕊，泣露枝枝滴夭泪。粉窗香咽颓晓云，

锦堆花密藏春睡。恋屏孔雀摇金尾，莺舌分明呼婢子。

冰洞寒龙半匣水，一只商鸾逐烟起。
偈
释清满（宋代）

不是道，不是禅。
每逢三五夜，皓月十分圆。
捣练子
沈瀛（宋代）

神欲出，便收来。神返心中气自回。返婴儿，成圣胎。

灵液注，蕊珠开。大丹炉里响如雷。忽飞升，游九垓。
蓟州新城
高其倬（清代）

于役季冬月，东入渔阳城。城圮五十载，奉诏新经营。

墉堞一云五，筑作工遂停。胡不事宏丽，役物劳皇情。

此州实险要，世界方升平。长驭控八极，内地固所轻。

昔当明之季，置镇藩神京。高起两重郭，遍征九州丁。

城中贮刍粟，城上罗旗旌。蓟门大帅任，郑重属老成。

高议百僚会，推毂千人英。且复命丙魏，不啻求韩彭。

陛辞涕汍澜，密诏言丁宁。志鸣伊吾剑，意洗鱼海兵。

长计一蹉失，塞马仍纵横。连营一日溃，列嶂同时崩。

尘来白日匿，烧猛苍天赪。九门戒楼橹，六府严关扃。

平安一星火，重比千金琼。传呼达禁闼，夜寝始不惊。

外召勤王师，内办迁都行。下诏责专阃，幕府空抢攘。

拥兵不敢救，闭壁如聋盲。侦敌已出境，追骑甫及坰。

杀人取其元，受赏都堂厅。累累鞍上极，一一田间氓。

更奏塞外勋，肯耻城下盟。懦帅肆欺谩，勍敌生门庭。

既以杀其躯，患亦贻朝廷。呜呼厉有阶，夫谁滋乱萌。

或云右文士，误国由书生。或云吝边饷，饥卒难力争。

南史与董狐，百喙同一声。敢独曰不然，奄寺实彗荧。

监军专将柄，司礼为阿衡。众贿水输海，百度禾生螟。

搒笞杀壮士，罗织戕名卿。刚鲠靡孑遗，媕婀忌忠诚。

肯效鸷鸟击，转畏走狗烹。潢池弄兵者，竟射承天闳。

缅维开创初，明祖垂家型。内官止四品，洒扫供使令。

外事付卿贰，著戒在扆屏。孰畀铁牌毁，坐见九鼎倾。

惜哉兴戎首，未正司寇刑。我皇法殷鉴，典制原《六经》。

寺人无官阶，置员有定程。衣冠带履外，越者诛窜并。

皇皇一王法，万世其勿更。愿献五百字，勒作城隅铭。
和马大夫辟佛五首
胡宏（宋代）

天开学海在明伦，中有妙处谁能臻。
风波浩渺不得度，倾向浮屠去问津。
菩萨蛮 其七
冯延巳（五代）

沈沈朱户横金锁，纱窗月影随花过。烛泪欲阑干，落梅生晚寒。

宝钗横翠凤，千里香屏梦。云雨已荒凉，江南春草长。
效少陵戏为六绝句元韵 其五
陈书（伯初）（清代）

圣处功夫独此人，向来都邑不成邻。韩潮苏海依稀似，更许吾宗步后尘。
定风波 谢云姜妹赠蜜渍荔支有感
顾太清（清代）

冰雪肌肤裹绛纱。者般滋味产天涯。二十七年风景变。

曾见。连林闽海野人家。

何必更求三百颗。珍果。数枚直比服丹砂。恰好嫩凉秋雨后。

消受。感君高义转咨嗟。
相和歌辞。猛虎行
齐己（唐代）

磨尔牙，错尔爪，狐莫威，兔莫狡。饮来吞噬取肠饱，

横行不怕日饮明，皇天产尔为生狞。前村半夜闻吼声，

何人按剑灯荧荧。
答情人
季贞一（明代）

寄买红绫束，
何须问短长。
妾身君抱里，
尺寸自思量。
哲宗传受国宝三首
佚名（隋代）

惟皇上德，伊嘏我王。
将受厥明，载锡之光。
于昭于大，晔晔煌煌。
缉熙钦止，其永无疆。
送贺秘监归会稽诗
何千里（唐代）

锡鼎升天几万春，裔孙今复出嚣尘。姓名当系上清箓，齿发不知何代人？

暂应客星过世主，旋归吴市作遗民。辽东鹤驾忽飞去，挥手无言辞紫宸。
秋步吴济川别业
陈起（宋代）

闻逐秋云去，东西任所如。
偶过扬子宅，尽见邺侯书。
疏竹难藏鹤，清流可数鱼。
隔墙秋更迥，残柳夕阳初。
次韵黄鲁直寄题郭明父府推颍州西斋二首
苏轼（宋代）

树头啄木常疑客，客去而瞋定不然。
脱辖已应生井沫，解衣聊复起庖烟。
平生诗酒真相污，此去文书恐独贤。
早晚西湖映华发，小舟翻动水中天。
寂寞东京月旦州，德星无复缀珠旒。
莫嗟平舆（舆音预。
）空神物，尚有西斋接胜流。
春梦屡寻湖十顷，家书新报橘千头。
雪堂亦有思归曲，为谢平生马少游。
寄晁元中十首
黄庭坚（宋代）

河清无人待，兰芳无人采。
山空露团团，葛蔓石磊磊。
世有倾国媒，一笑珠百琲。
往时祢处士，颠倒孔北海。
念奴娇·郎闱夙望
京镗（宋代）

郎闱夙望，问何因袖手，双流溪畔。忆昔班行曾接武，今喜一尊同泛。骥枥难淹，鹏程方远，大器成须晚。等闲访我，又惊云雨分散。最是游子悲乡，小人怀土，梦绕江南岸。楚尾吴头家住处，满自山川遐观。归兴虽浓，俞音尚閟，此地非贪恋。东西惟命，去留迟速休管。
夫人閤春帖子 其二
胡宿（宋代）

浴种宜蚕事，修禖尽燕祠。资生迎木正，蕃衍纳春祺。
大官乐 秋
长筌子（金朝）

登高雅会时当九。黄花乍坼东篱后。烟淡波寒谁信受。风敲红叶霜林
晚景
子兰（唐代）

池荷衰飒菊芬芳，策杖吟诗上草堂。

满目暮云风卷尽，郡楼寒角数声长。
廖司法挽辞
释道潜（宋代）

吾闻廖夫子，名大不得睹。读书尽五车，行义拔前古。

聚徒从妙龄，所至变邹鲁。身虽甘陋巷，志欲望伊吕。

风云苟超腾，名教当有补。蹉跎鬓毛改，寸禄晚方取。

青衫适南营，素幔归湓浦。秋原起新陇，寂寞一抔土。

悲歌动闾里，清血洒如雨。兰玉已含芳，行看秀庭户。
天申节明庆寺启建
喻良能（宋代）

两鬓萧萧华发生，欲寻江上白鸥盟。
皇恩却许陪鹓鹭，重听景阳钟鼓声。
和固道韵问谹父小疾三首
王洋（宋代）

旧传传箭聊城，海内群工旧名。
况有文章老伴，朱颜碧落仙卿。
初夏
戴复古（宋代）

红紫光阴不久长，一声啼鴃静年芳。
阴阴绿树黄鹂语，将与人间作夏凉。
曲池作
韦庄（唐代）

细雨曲池滨，青袍草色新。咏诗行信马，载酒喜逢人。

性为无机率，家因守道贫。若无诗自遣，谁奈寂寥春。
示上封长老洪辩
胡寅（宋代）

濯足潇湘湄，瘦藤拄衡岳。
寻山半吴楚，何意得雄邈。
青冥几石级，屐齿响荦硞。
低昂度翳郁，轩翥见披剥。
下视千万山，碧海潮初落。
无风浪自鼓，浮动汹岳岳。
谁云地南倾，鳌足有踸踔。
请看高几许，天近只一握。
高寒变冲融，三伏谢焦灼。
群松何人种，凛立傲冰雹。
况彼凡草木，跂望难簉著。
精庐凭佛力，云外聊自托。
上方连兜率，下界指蜗角。
道人洪河辩，万卷归领略。
汤沐以诗鸣，澄观老禅缚。
相从尘垢外，一语符啐啄。
愁云结苍梧，来雁眇燕朔。
邺侯有旧隐，此兴吾数数。
不须理牙签，借问有三学。
游君山
薛瑄（明代）

两过君山苦未游，今来山下暂停舟。云林一径苍苔合，佛殿千年古迹留。

日月每从波底出，峰峦常在气中浮。人生志节当如此，屹立狂澜几万秋。
偈
释岩（宋代）

乾坤肃静，海晏河清。风不鸣条，雨不破块。春生夏长，秋收冬藏。
重阳纪怀
王镃（宋代）

篱根醉倒任斜阳，隔夜茱萸便不香。
莫把黄花遮破帽，教人见我鬓边霜。
虎暴二首
刘克庄（宋代）

{内乔外走}捷超山径，咆哮噉土墙。
昔无当道卧，今有税人场。
班特归栏早，韩卢入窦忙。
四方多伏弩，未可恃雄强。
初入丹霞
释今儆（明代）

丹崖崒嵂意中倾，亲到方知分外明。千仞悬崖通一线，四山罗外涌孤擎。

树如荒荠临川口，地本莲花载化城。最是晚来霞蔚起，重重古锦裹峥嵘。
送丁殿直郴阳监军
宋祁（宋代）

渠浪撼残星，飘然颺彩舲。
怀人送归客，短候续长亭。
望寺□垂组，还书待杀青。
无妨军垒隙，壶柘侑宾醽。
徐子苍自金陵遣诗来用韵送鱼腊
陈杰（宋代）

寄诗曾自日边邮，眼底江枫几换秋。
颇忆故人当富贵，又传新句写穷愁。
人生不会长弹铗，心事何知各倚楼。
閒把武昌鱼送似，试参风味帝王州。
游惠山观第二泉
曹彦约（宋代）

僧人颜似松杉老，斋饭味知泉石多。
我不能茶有风冷，爱山成癖欠消磨。
汉武帝思李夫人
曹唐（唐代）

惆怅冰颜不复归，晚秋黄叶满天飞。迎风细荇传香粉，

隔水残霞见画衣。白玉帐寒鸳梦绝，紫阳宫远雁书稀。

夜深池上兰桡歇，断续歌声彻太微。
书怀继元弟裕之韵四首 其一
赵元（金朝）

蓍龟不须问，我命只自知。多生堕宿业，世网缠绵之。

骅骝受羁堕，大笑跛鳖迟。跛鳖亦复笑，缩首甘自卑。

何必参漆园，物理本自齐。槟榔可消谷，志士常苦饥。

穆之万人雄，犹不免此讥。我懦更多病，区区欲何为。

钟鼎不可倖，藜藿分所宜。安能如黄蜂，为人填蜜脾。

清白傥少污，后人何所贻。初学悔大谬，篆刻工文辞。

年来厌酸咸，淡爱陶潜诗。爱诗固自佳，其如未忘机。

回头四十年，言动俱成非。谁能逐世利，日久常规规。

惟当种溪田，与子常相期。
简赵真休
张炜（宋代）

曾向诗坛夺锦袍，至今湖海诵风骚。
何如放下浑无事，句不惊人意更高。
调云岑
郑清之（宋代）

戏将鹖弁博缁衣，般若丛中剩作痴。
鹅颈肯为罗隐笑，鸡林能作乐天诗。
好从休处求安逸，莫向閒中觅住持。
觉际湖山最佳趣，藕花洲渚菊东篱。
题金陵杂兴诗后十八首
李琏（宋代）

南门点检旧行踪，最苦人人认得侬。
羞涩面皮无处著，横拖山屐过青松。
入硖行
晁公溯（宋代）

吾家文物如崔公，向来世学工雕龙。
侧理固尝收会稽，陶泓不独称洪农。
徂徕取煤如点漆，宣城束颍能藏锋。
焉知于今一秃翁，四宝委弃文房空。
近时稍稍复寻访，嗜好亦须随土风。
磁洞疏波凿山骨，沙陇剔薮求毛宗。
昌溪万碓捣白楮，涪江千炬焚椅桐。
不须更问在可记，已作僰叟从巴童。
但看所有乃如此，亦足验我良羁穷。
君不见昔年平御史，初得巨璞三硖中。
少陵酸寒真可爱，欲使起草明光宫。
远树
杨万里（宋代）

行行远树惨无聊，脱尽清阴只有梢。
霜干瘦来无可庇，更能庇得鹭鹚巢。
赠蜀僧闾丘师兄
杜甫（唐代）

大师铜梁秀，籍籍名家孙。呜呼先博士，炳灵精气奔。

惟昔武皇后，临轩御乾坤。多士尽儒冠，墨客蔼云屯。

当时上紫殿，不独卿相尊。世传闾丘笔，峻极逾昆仑。

凤藏丹霄暮，龙去白水浑。青荧雪岭东，碑碣旧制存。

斯文散都邑，高价越玙璠.晚看作者意，妙绝与谁论。

吾祖诗冠古，同年蒙主恩。豫章夹日月，岁久空深根。

小子思疏阔，岂能达词门。穷愁一挥泪，相遇即诸昆。

我住锦官城，兄居祇树园。地近慰旅愁，往来当丘樊。

天涯歇滞雨，粳稻卧不翻。漂然薄游倦，始与道侣敦。

景晏步修廊，而无车马喧。夜阑接软语，落月如金盆。

漠漠世界黑，驱车争夺繁。惟有摩尼珠，可照浊水源。
吹火诗（前首邻人作，后首效作）
佚名（唐代）

吹火朱唇动，添薪玉腕斜。
遥看烟里面，大似雾中花。
吹火青唇动，添薪黑腕斜。
遥看烟里面，恰似鸠盘荼。
送黄司录 其一
黄彦平（宋代）

异县伤流落，同官及老成。诗书尚家法，谱系更宗盟。

岁暮一樽酒，阳春千里行。双旌定何处，抚字振新声。
临江仙·寒食清明都过了
黄机（宋代）

寒食清明都过了，客中无计留春。东风吹雨更愁人。系船芳草岸，始信是官身。怅望故园烟水阔，几时匹马駸駸。别肠何止似车轮。殢天天不管，转作两眉颦。
南台沙合亭
陈旸（宋代）

闽州胜概是南台，沙合相传有自来。一道三桥横渡处，分明平步揖天台。
孟尝君度关图
郑思肖（宋代）

狐白裘边事若难，孟尝门下亦何颜。若无意智翻身去，半夜焉能度此关。
昭君词 其八
罗洪先（明代）

不是君王爱不均，妍媸自古易迷真。明光咫尺犹难辨，何况飘零万里人。
答张洞推官
刘敞（宋代）

忧患使志衰，羁旅哀年迈。夙昔仰高山，迩来得倾盖。

孤游幸无恨，三益良有待。惠我金玉音，醒如濯聋瞆。

怅然反自感，久矣病昏惫。微君念气臭，谁与振菅蒯。

聆弦感英韶，观海惮珍怪。内省终悬罄，无由报杂佩。
鄂州使至窦七副使中丞
令狐楚（唐代）

仙吏秦城别，新诗鄂渚来。才推今八斗，职副旧三台。

雕镂心偏许，缄封手自开。何年相赠答，却得在中台。
赋得韩信诗
张正见（南北朝）

淮阴总汉兵，燕齐擅远声。沈沙拥急水，拔帜上危城。

野有千金报，朝称三杰名。所悲云梦泽，空伤狡兔情。
舟行
赵蕃（宋代）

下水复上水，暮秋仍早秋。
暂归非去吏，触绪苦添愁。
本乏风雅作，谩于山水游。
经营欲终日，人谓我何求。
至启休沐之中静专一室病不复饮无以慰怀性且寡合若何为乐但窗閒弄笔信意乱书 其四
李至（宋代）

朱门好景多，况复九秋中。积雨凉生簟，凝霜夜著桐。

槐阴堆败叶，菊蕊被幽丛。闲对篮舆客，翛然此兴同。
崔白败荷折苇寒鹭
文同（宋代）

疏苇雨中老，乱荷霜外凋。
多情惟白鸟，常此伴萧条。
送彭子山提刑郎中赴召二首
杨万里（宋代）

帝想丹青忆老成，公兼竹润更兰馨。
独追洙泗人无讼，再使成康世措刑。
召节自天回使节，即星朝斗作台星。
花边独坐黄昏句，剩寄江西白鹭汀。
承葛司训邀饮闻门生鼓琴席上赋
林光（明代）

暑雨初消五月凉，柳风吹面酒盈觞。瑶琴几曲闻方仰，别鹤双盈舞篆香。

纵饮且拚今日醉，新诗催赋为谁忙。衰翁莫道无双耳，指不烦君更抑扬。
大慈环峰和尚赞
释绍昙（宋代）

肚肠深，用白粘贼翳睛药，
定沧海舶指南针。出智门莲化，
换人鼻孔。握大慈苕箒，
扫世烟尘。忘忌讳，
绝疏亲。
不寐
徐照（宋代）

拥衾多不寐，吟思被愁分。
雪气冲帘入，鸿声带雨闻。
儿饥因废学，亲没未营坟。
何致贫如此，肝肠痛莫云。
石榴诗
史思明（唐代）

三月四月红花里，五月六月瓶子里。作刀割破黄胞衣，六七千个赤男女。
酬持国携具见访之作
范纯仁（宋代）

两家契义世难伦，老去相逢意愈亲。衰暗岂能宣上化，高闲空惜致尧人。

论交白社逾三纪，接武黄扉近十春。终日追陪何所乐，从容言笑尽天真。
续梦中所见两句
林亦之（宋代）

长剑歌明月，吴门一夜过。
红楼何处是，为说马阑坡。
六州歌头·严更永
洪适（宋代）

严更永，今夕是何年。玉衡正，钩陈灿，天字起祥烟。协风应、江海安澜。重规仍叠矩，圣主乘乾。尧授舜、盛事光前。称寿玉卮边。三年亲祀，一阳回律，八乡承宇，觚陛紫为坛。仰天颜。斋居寂，诚心肃，礼容专。存锺石，约舆卫，五辂不求全。听金钥、虎旅无眠。俨千官。须期显。相嘉笾。一人俭德动天渊。费减大农钱。神示格，宗祧燕。人民悦，祉福正绵绵。
题紫霄观
胡则（宋代）

绮霞重叠武陵溪，溪岭相逢路不迷。
白石洞天人不到，碧桃花下马频嘶。
深倾玉液琴声细，旋煮胡麻月色低。
犹恨此身閒未得，好同刘阮灌芝畦。
秀华续咏 其三 负羁妻
黄金石（清代）

未识其君但识臣，风尘巨眼认来真。盘飧只有闺中馈，愧杀乘轩三百人。
仙霞关用周栎园先生韵 其四
谢震（清代）

南山雨气北山通，薄霭孤村霁色昽。瓮霤窥天烟补隙，笕泉蓦涧木刳中。

云根漏日前峰幻，磴脊缘霄左担工。剩有琴书余一束，年年泥爪认飞鸿。
棹歌
沈用济（清代）

风江潮动月茫茫，懊蔼声中夜未央。南北东西尽莲叶，不知鱼戏在何方。
送榷院侄之官
陈宓（宋代）

积善门逢八十春，慈兄蕴德复温醇。
旧恩未报乾坤大，新渥仍沾雨露匀。
博洽始能为国计，清忠方不负廷绅。
我今衰病知保用，访有书来访海滣。
过思明
陶弼（宋代）

几年来瘴外，此夜宿溪中。
照枕残鸡月，吹灯落叶风。
庐循犹伪国，杨仆已衰翁。
起戴寒星去，前村烧影红。
秋日登岳阳楼晴望
张碧（唐代）

三秋倚练飞金盏，洞庭波定平如刬.天高云卷绿罗低，

一点君山碍人眼。漫漫万顷铺琉璃，烟波阔远无鸟飞。

西南东北竞无际，直疑侵断青天涯。屈原回日牵愁吟，

龙宫感激致应沈。贾生憔悴说不得，茫茫烟霭堆湖心。
送太学生钱素光繇浙还粤
陈迪祥（明代）

佳丽称旧都，英髦萃辟水。羡君鼓箧来，高名动槐市。

余惭拥皋鼓，唯兹一日以。清齐不寂寞，晤言赖有子。

共策春游杖，看遍千山紫。绿涨秦淮堤，翠铺长千里。

莺花三月时，谋欢正伊始。如何舍鼓去，匆匆戒□□。

欲问京口津，言循浙水止。樽向虎丘酣，席桂吴江駊。

湖山烟柳新，一路登临美。重披庾岭云，归弄珠涯芷。

历览誇奇胜，奚囊满清绮。独余怅离携，踌蹰对春雨。

情逐归鸿飞，寄梦湖山里。
赠潘孝廉丈德舆即送其还淮安四章 其一
姚燮（清代）

予生癖文字，取证惟古人。不能媚俗好，末意将安陈？

京华二三月，花木争好春。挺然见孤秀，松盖何轮囷。

休文君故交，佩服逾带绅。熟耳未觌面，犹疑私所亲。

相将过高室，市远门无尘。夕翳汛林翠，鸟雀空阶驯。

古貌澹酬接，葛天非近民。已令区区意，化滓还大淳。
常云峰
端木国瑚（清代）

对岭天在山，白云满晴目。漏出云影中，青苍插峰足。

峰足倏复云，天首芙蓉矗。东峰云是松，西峰云是瀑。

云天一东西，互见峰峰绿。卷之仙人衣，孤映窅白鹄。

倏忽海帆张，蓬蓬涨虚壑。云熊何变幻，灵峰为舒缩。

宕云七十峰，藏之一峰腹。其下海穴蟠，龙气各相属。

每当大火交，一缕嘘万族。无雷潭响奔，不雨林光沐。

明晦势多端，雷雨亦翻覆。猿鸟应有声，各不辨崖谷。

长看云断边，僧寮白烟续。看云是看峰，何在循其麓。

我看此峰云，隔岭妙相瞩。试坐马鞍顶，快览过朝旭。
秋泊
刘摰（宋代）

寂寞将军港，船头撞岸芦。寒涛能灌口，幽鸟劝提壶。

水涨江鱼绝，秋深野菜无。如何晋张翰，归思为莼鲈。
瓜隐为昆山邵济民赋
谢应芳（元代）

药壶旧悬红杏林，瓜庐今在清江浔。南柯太守了无梦，东陵故侯同此心。

灌园自捧汉阴瓮，抱蔓别作黄台吟。□我坐驰三百里，何由缩地重相寻。
湖边小寺避暑
林文俊（明代）

炎炎畏景昼偏长，竹簟藤床觅上方。出户便惊尘土满，脱巾且趁水风凉。

径松滴翠凝冰砚，砌竹分阴上粉墙。头白老僧无一事，惟将双眼看人忙。
幽居记今昔事十首以诗书从宿好林园无俗情为
陆游（宋代）

少小喜读书，终夜守短檠，其实无甚解，不幸误有声。
劳苦亦何无，空失东皋耕。
暮年乃小黠，告归学养生。
采药作远游，把钓适幽情。
高楼笛数曲，小轩棋一枰。
余年置勿忧，不卿何由烹。
银河吹笙
李商隐（唐代）

怅望银河吹玉笙，楼寒院冷接平明。
重衾幽梦他年断，别树羁雌昨夜惊。
月榭故香因雨发，风帘残烛隔霜清。
不须浪作缑山意，湘瑟秦箫自有情。
送王东乡归天台
刘过（宋代）

千岩万壑天台路，一日分为两日程。
事可语人酬对易，面无惭色去留轻。
放开笔下间风月，收敛胸中旧甲兵。
世事看来忙不得，百年到手是功名。
黄檗
释安永（宋代）

生缘不在北门村，行脚何曾参百丈。
梦裹思归黄檗山，无端平地堆青嶂。
送渤海王子归本国
温庭筠（唐代）

疆理虽重海，车书本一家。
盛勋归旧国，佳句在中华。
定界分秋涨，开帆到曙霞。
九门风月好，回首是天涯。
先君忌饭僧悟空兴之侄有诗和韵
葛胜仲（宋代）

君不见毗耶居士人天英，化佛亿万文室盈。清晨香积一盂食，亿足一切紧法力。

又不见手捉麈尾生公庐，说经妙蕴几无馀。岂惟缁素日会面，粉碎虚空雨花片。

我生归命海潮音，况复劬劳讳日临。三孤遗像涕沾臆，建斋达观趋禅阈。

悟空谁是悟真空，门前灌木吟悲风。
李才翁懒窝
林宪（宋代）

鸮鸣夜沉沉，蛩语露泥泥。
飞云带月来，投我襟袖裹。
心自彻太虚，痱颣忽一洗。
世念偿尽消，万法亦聊尔。
华阳洞天
崔敦礼（宋代）

云冥冥兮叠嶂，君独立兮山之上。石嶝险兮水道寒，思夫君兮未敢言。

无言兮皇皇，山阿之人兮告我以不难。木樛蔚兮下俯，石避碍兮行旁。

余冠兮巍巍，余步兮逶迟。俛首非吾之愿兮，斜径其将安之。

朝骋望兮昭亭，夕宿兮双溪。网蕙茝兮为盖，葺荪蘅兮为车。

欲腾驾兮高翔，恍导余兮上隮。揭北斗兮奠椒浆，簸南箕兮羞琼蕊。

灵欣欣兮顾余，亶正直兮为神予。
次韵张昌言喜雨
苏轼（宋代）

千里黄流失故居，年来赤地到青徐。
遥闻争诵十行语，无异亲青六尺舆。
精贯天人一言足，云兴岳渎万灵趋。
爱君谁似元和老，贺雨诗成即谏书。
玉堂春·後园春早
晏殊（宋代）

后园春早。残雪尚濛烟草。数树寒梅，欲绽香英。小妹无端、折尽钗头朵，满把金尊细细倾。

忆得往年同伴，沈吟无限情。恼乱东风、莫便吹零落，惜取芳菲眼下明。
和苦热喜雨
廖行之（宋代）

吾闻和阴阳，古人喻调鼎。
四时有节适，万类自纾窘。
神哉洪钧播，妙自元气涬。
寒暑递推迁，日月互光炯。
隆冬生流金，酷热启冰井。
由来积以渐，其穷势莫竞。
沿流盍寻源，循踵良自宁。
天功果其全，人事或可请。
民咨思图易，牛喘戒用猛。
于焉贵调燮，持以济炎冷。
今年苦烦蒸，六月无息影。
晴曦煽赫赫，卒岁忧懔懔。
无何阴鸟鸣，恍若商羊骋。
浓云泼黛合，飞电与天等。
谁为投壶戏，多谢一笑肯。
疾雷正昼发，隐隐连夜永。
群龙挟雨飞，霶霈浃四境。
岂惟苏槁苗，已足润顽矿。
欢呼到田稚，扬泊乱池黾。
热恼变清凉，造化只俄顷。
如痛乃遽定，若醉而倏醒。
人情竞欣欣，我寐独耿耿。
旁力今何知，谁其发深省。
古来禹稷志，要在饥溺拯。
行当岁有秋，岂但禾同颖。
群熙正待哺，一饱慰延颈。
恩斯宇宙均，泽可天地准。
怜渠诧祥瑞，得醉矜酩酊。
何人司调元，嗣岁愿多稔。
但令风雨时，谁复浪悲哂。
点绛唇（汪汝冯置酒请赋芍药）
曾协（宋代）

乱叠香罗，玉纤微把燕支污。靓妆无数。十里扬州路。

怨绿啼红，妆道春归去。君知否。画阑幽处。留得韶光住。
南园
韦应物（唐代）

清露夏天晓，荒园野气通。
水禽遥泛雪，池莲迥披红。
幽林讵知暑，环舟似不穷。
顿洒尘喧意，长啸满襟风。
游下岩崇封院 其四
程公许（宋代）

二苏屐齿尚班日，憔悴涪翁窜逐还。卧虎跳龙遗笔墨，祇今精悍满江山。
题李叔班山水横卷 其三
颜博文（宋代）

急雨冷捎溪，寒烟晓横塞。茅屋来轩车，中有隐者在。

市朝一何有，云水两无碍。笑向尘世人，不知是何代。
题桃源图一首
刘克庄（宋代）

但记嬴二世尔，岂知晋太康耶。
一境浑无租税，四时长有桃花。
和徐树人中丞述怀诗 其二
丁曰健（清代）

锦帆开浪逐霞飞，绅庶争迎颂德威。皖豫叠经匡节钺，杭湖犹德驻旌旂。

民生多赖同甘苦，家计何心论瘠肥。感格真诚天眷久，近来福寿似公稀。
樵家
徐积（宋代）

邻叟是耕渔，怡然只自如。草迷春径狭，雀噪晚篱疏。

自向林泉惯，翻嫌市井居。儿童尽樵采，斗粟亦无馀。
小重山·三山与客泛西湖
辛弃疾（宋代）

绿涨连云翠拂空。十分风月处，著衰翁。垂杨影断岸西东。君恩重，教且种芙蓉。
十里水晶宫。有时骑马去，笑儿童。殷勤却谢打头风。船儿住，且醉浪花中。
题城南书院三十四咏 其二十五
张栻（宋代）

亭畔薰风尽日凉，来从水面过新篁。悠然但觉盈襟抱，千古虞弦意未央。
浙江观潮
章甫（宋代）

万仞银山铁壁，三军貔虎熊罴。
不怕蛟龙作横，输他解事吴儿。
祭酒芮公既殁四年门人吕某始以十诗哭之
吕祖谦（宋代）

少年把笔便班扬，咳唾珠玑落四方。
岁晚寒窗浑忘却，瓦炉香细雨声长。
王求礼
吕陶（宋代）

秋晚梨花忽盛开，满朝称贺不称灾。景佺求礼真奇论，冬月如何有瑞雷。
述怀
陆游（宋代）

情怀犹是昔年人，岂料侵寻八十身。
灯下看书方觉老，花前阙酒始知贫。
玉非鼠朴何劳辨，鱼与熊蹯各自珍。
万事回头已陈迹，为君一笑落纱巾。
璇玑图诗
苏蕙（先秦）

琴清流楚激弦商秦曲发声悲摧藏音和咏思惟空堂心忧增摧怀惨伤仁。

芳廊东步阶西游王姿淑窈窕伯邵南周风兴自后妃荒经离所怀叹嗟智。

兰休桃林阴翳桑怀归思广河女卫郑楚樊厉节中闱淫遐旷路伤中情怀。

凋翔飞燕巢双鸠土迤逶路遐志咏歌长叹不能奋飞妄清帏房君无家德。

茂流泉清水激扬眷颀其人硕兴齐商双发歌我衮衣想华饰容朗镜明圣。

熙长君思悲好仇旧蕤葳桀翠荣曜流华观冶容为谁感英曜珠光纷葩虞。

阳愁叹发容摧伤乡悲情我感伤情征宫羽同声相追所多思感谁为荣唐。

春方殊离仁君荣身苦惟艰生患多殷忧缠情将如何钦苍穹誓终笃志贞。

墙禽心滨均深身加怀忧是婴藻文繁虎龙宁自感思岑形荧城荣明庭妙。

面伯改汉物日我兼思何漫漫荣曜华雕旌孜孜伤情幽未犹倾苟难闱显。

殊在者之品润乎愁苦艰是丁丽壮观饰容侧君在时岩在炎在不受乱华。

意诚惑步育浸集悴我生何冤充颜曜绣衣梦想劳形峻慎盛戒义消作重。

感故昵飘施愆殃少章时桑诗端无终始诗仁颜贞寒嵯深兴后姬源人荣。

故遗亲飘生思愆精徽盛翳风比平始璇情贤丧物岁峨虑渐孽班祸谗章。

新旧闻离天罪辜神恨昭盛兴作苏心玑明别改知识深微至嬖女因奸臣。

霜废远微地积何遐微业孟鹿丽氏诗图显行华终凋渊察大赵婕所佞贤。

水故离隔德怨因幽元倾宣鸣辞理兴义怨士容始松重远伐氏好恃凶惟。

齐君殊乔贵其备旷悼思伤怀日往感年衰念是旧愆涯祸用飞辞恣害圣。

洁子我木平根当远叹水感悲思忧远劳情谁为独居经在昭燕辇极我配。

志惟同谁均难苦离戚戚情哀摧岁殊叹时贱女怀欢网防青实汉骄忠英。

清新衾阴匀寻辛凤知我者谁世异浮寄倾鄙贱何如罗萌青生成盈贞皇。

纯贞志一专所当麟沙流颓逝异浮沉华英翳曜潜阳林西昭景薄榆桑伦。

望微精感通明神龙驰若然倏逝惟时年殊白日西移光滋愚谗漫顽凶匹。

谁云浮寄身轻飞昭亏不盈无倏必盛有衰无日不陂流蒙谦退休孝慈离。

思辉光饬桀殊文德离忠体一达心意志殊愤激何施电疑危远家和雍飘。

想群离散妾孤遗怀仪容仰俯荣华丽饰身将无谁为逝容节敦贞淑思浮。

怀悲哀声殊乖分圣赀何情忧感惟哀志节上通神祇推持所贞记自恭江。

所春伤应翔雁归皇辞成者作体下遗葑菲采者无差生从是敬孝为基湘。

亲刚柔有女为贱人房幽处己悯微身长路悲旷感生民梁山殊塞隔河津。
盂兰竹枝词 其九
彭廷选（清代）

有饛飧簋酒盈尊，享祀无须待子孙。好事解囊多信士，自家曾否报亲恩。
游虎丘
蒋孝言（宋代）

秀色回环眼倍明，醒余洒面竹风清。
快哉气且吞云梦，便欲飘然上玉京。
西江月
谢逸（宋代）

宝柱横云雁影，朱弦隔叶莺声。风生玉指晚寒清。官样轻黄袖风。

饮罢尚留余意，曲终自有深情。归来江上数峰青。梅水横斜夜永。
平贼拜赐银币志感
黄衷（明代）

綵豸夺将云锦丽，内金镂是贡时文。虚庸忝窃成功赐，老大多惭学道闻。

小效敢论裨尺寸，鸿私何有答铢分。愿销赤子潢池甲，万国弦歌奉圣君。
春江花月夜
王锡（清代）

春江两岸百花深，皓月飞空雪满林。
为爱良宵清似昼，独来江畔试幽寻。
东风送冷春衫薄，花月堪怜难掷却。
孤月何能夜夜圆，繁花易遣纷纷落。
搔首踟蹰江水滨，月明忽遇弄珠人。
红妆笑入花丛去，并作江南肠断春。
月转江亭花影动，数声娇鸟枝头弄。
侵晓分途踏月归，连宵应作春江梦。
读骨鲠集
薛季宣（宋代）

几许兴亡事，全归喜怒中。鹳鸣非雨候，花落任春风。

龙马符虽在，檀槐战已空。未须悲麦秀，王道有车攻。
对菊四首 其二
郑思肖（宋代）

受命太极前，立身晚秋后。一朝扬清香，名动天下口。
次韵奉送李季言四首
张元干（宋代）

藩镇各传新号令，山河那复旧提封。
归时剩语骑鲸老，坚卧无如涧底松。
偕苏玄山念吾叔侄景山经佐昆玉集山房对菊
何其伟（明代）

携尊娱永夜，促席傍花移。香送金飙转，英含月露垂。

竹林推并美，玉树总堪奇。际此凌霜候，同著傲雪姿。
暮春绝句 其二
张扩（宋代）

地上殷红锦作衣，游蜂百匝绕空枝。满园绿暗莺声老，正是一年春尽时。
寄王宗杰
刘攽（宋代）

谋拙材疏懒是真，岂堪为吏走风尘。已知富贵非吾望，欲以诗书老此身。

为问折腰从斗米，何如白眼看时人。闻君高卧辞冠冕，多幸佯狂亦有邻。
选楼四时词 其三
阮恩滦（清代）

草凝寒露竹凝烟，水浅池塘堕白莲。雨过小林凉意足，满庭秋思雁来天。
苑中题友人林亭
李频（唐代）

井邑藏嵓穴，幽栖趣若何。春篁抽笋密，夏鸟杂雏多。

坐有清风至，林无暑气过。乱书还就叶，真饮不听歌。

片影明红藓，斜阴映绿萝。雄文终可惜，莫更弃高科。
晨起
何梦桂（宋代）

晨起窗前日未晞，玉梅霜后半开时。梅花与我两无语，寒雀相喧堕树枝。
鱼关诗
张方平（宋代）

中流石埭隐如磓，鼓鬣徜徉此复回。春水渐深沿泳快，为传尺素锦江来。
园蔬
王安石（宋代）

园蔬小摘嫩还抽，畦稻新舂滑欲流。
枕簟不移随处有，饱餐甘寝更无求。
复挽
施士衡（宋代）

十年帅铖倦驰驱，适意方谋一壑居。
贾谊有才终太传，薛收无壑处中书。
伤心风月江心古，过眼光阴梦幻虚。
红紫飘零春色尽，后凋松柏独萧疏。
颂古
释道颜（宋代）

一喝喝上四禅天，临济元来不会禅。
尽道胡阳生户外，不知夜月落阶前。
访鉴师不遇书其壁
释德洪（宋代）

独自来游微雨后，道人乞食及清晨。应门童子能迎客，满地榆钱欲买春。

花醉发狂风日酽，柳眠唤起语音真。政当借榻酬无事，熟鼾从教聒四邻。
张公洞得响石
释居简（宋代）

汉张烧炼处，切得一痕云。土蚀爊金液，苔皴截铁文。

响非弦脆杂，清浣俗纷纭。袖里东溟小，罗浮不足云。
新城呈王明父明日立春
黎廷瑞（宋代）

晚岁寒无力，新晴雨未消。
江声连去雁，灯影见来潮。
野阔乡心远，风高客梦遥。
梅边有新意，明日是春朝。
宿巴东县怀寇忠悯 其一
王十朋（宋代）

制锦工夫早不同，至今人道寇巴东。澶渊一段奇功业，可在孤舟野水中。
冷翠谷看瀑二首 其二
董嗣杲（宋代）

清啸谷音答，閒眠松荫便。山林微暑退，钟鼓远风传。

足茧忧羸仆，身轻羡散仙。乍暄思午盥，喜际石根泉。
海口吟
陈藻（宋代）

按图自古无人到，二百年来户口添。
架屋上山成市井，张官近海课鱼盐。
估客趁潮撑米入，汉入忍冻采蠔粘。
仲尼有庙尘谁扫，寺观峥嵘香火严。
寺壁史侍禁画竹
郭祥正（宋代）

不假研磨丹与青，只将墨妙夺天成。始知春力无虚实，老竹横穿栋柱生。
和徐子融见寄
陈文蔚（宋代）

学问分明有本根，一编鲁论幸今存。
奈何至理难穷究，愿与良朋细讨论。
欲探圣传千古秘，莫令心鉴一毫昏。
吾侪总在生成内，要识无私造化恩。
瑞昌道中梅
周紫芝（宋代）

我昔西来野梅发，今岁梅花似前腊。流年别我谁肯留，衰鬓羞花不成折。

昔非今是未必然，尺短寸长何足说。到家净洗客衣尘，犹有匡庐半山雪。
渔父 其一
潘牥（宋代）

小舟真个白鸥轻，一一鸣榔作阵行。打得鲜鳞归去早，蓼花深处卖鱼羹。
送董正字常州觐省
贾岛（唐代）

相逐一行鸿，何时出碛中。江流翻白浪，木叶落青枫。

轻楫浮吴国，繁霜下楚空。春来欢侍阻，正字在东宫。
和冯慕冈年兄五诗 其二 易帽吟
曹于汴（明代）

昔闻头象天，无乃非骨肉。我生发未燥，郑重忻修沐。

郑重固郑重，小帽如冠玉。乌纱贵且荣，乃至忘初服。

我首生于天，可黝亦可华。我冠制于君，可帽可乌纱。

皇恩自浩阔，髡钳不汉家。易冠以小帽，不殊纯易麻。

帽下头颅直，一举戴旻苍。上士薄斯语，不冠忧惶惶。

中士契斯语，不冠乐洋洋。下士嗤斯语，不冠胡凉凉。

相契不相薄，毋宁幸相嗤。贤人解其冠，天下无宁时。
奉陪撄宁侍郎游柏山寺谒梅公墓小憩行轩勉酌
李兼（唐代）

萧寺倚岩郭，昔游几何年。
兹辰惬幽赏，杖屦从懦先。
稍穿苍藓径，旋入青萝烟。
山色若倒屣，松风自鸣弦。
目力眩奇观，步屧信所便。
俄登旃檀林，金碧耀修缘。
道旁老木拱，诗翁久飞仙。
蝉蜕万物表，蝶梦三生前。
至今二百载，相望箕斗悬。
缅怀文忠公，丰碑泯遗镌。
乐善如缁衣，后世两称贤。
山僧矜好事，华表新题璇。
向来委榛棘，时情任渠迁。
先生笑抚掌，此事从古然。
相逢一樽酒，劝君小流连。
江梅欲浮动，春光向妖妍。
同游二三子，舂容有佳篇。
归欤不知夜，霜雪净寒天。
杂诗
李复（宋代）

当路莫张机，张机不可行。
潜深巢高杪，鱼鸟知爱生。
立义禁为非，意欲求无刑。
刻核苟太至，视死心亦轻。
北苑
苏泂（宋代）

北苑心无壮，南窗眼费明。
病因杯酒见，花值客愁生。
落落知谁合，纷纷讵不情。
未成幽处宅，且逐众人行。
悼巫山赵宰
王十朋（宋代）

使者追求急，君方归意浓。谗言端可畏，鬼物不相容。

浮世谁无死，良医未易逢。我来经旧馆，流涕觉无从。
偈五首 其三
释士圭（宋代）

一叶落，天下秋，欲穷千里目，更上一层楼。一尘起，大地收，嘉州打大像，陕府灌铁牛。

久旱檐头句，桥流水不流。
夜坐
董嗣杲（宋代）

西原阴接树，东浦暝沉篱。
月落溪沙走，星飞岸柳移。
鲜萤萦浅草，幽鸟择深枝。
背水中宵坐，愁多病莫支。